Idi lumabas ni tatang a mapan iti kantina ni ading, imbagak a mangwaris. Isu ngamin ti aglako no sumip-ngeten ta asikasuen ti kabsatko dagiti kaanakak. Awan ni kayong ta adda idiay abrod. Iti yan da tatang ti umiananda iti rabii. Iti laeng abagatanmi ti yan da tatang.
“Agpampanniit met ni Jeth, ‘Tang,” kinunak.
“Nasobraanna ngata ti nagay-ayam iti kapudotan.”
“Wen ket ngata, ‘Tang.” Diakon imbaga ti panangpainom ni baket iti sopdrink kenkuana. “Ipayapayyo kano, ‘Tang.”
“Mangtedka ngarud iti bado a nagsukatanna.”
Aggagaon ni baket idi umay ni tatang. Dagus a pinekpekkelanna ni Balong sa inkaratayna ti pagan-anay daytoy nga innalana itay. “Ne, panawanyon ni Balong,” kinunana. “Kaasi met.”
Agbaaw koman ni Balong, naidawatko met. Ngem apagiddami, agpakaririn ni Balong. Ad-addan a bimmara iti panagriknak. Dina payen kayat ti aggatas. Sigsigud a pangalana iti turogna ti panagdedena iti bote.
Adda da Anti Saling, kabsat ni tatang, ken Nanang. Saanda a makaidna.
Nangitunoak iti lasona. Inlabomi iti bagi ni Balong. Kalpasan ti sumagmamano a minuto, nagling-eten daytoy. Aguanta punas ti pamay-ak.
Saan met a makakuti ni baket ta makaturturog kano. Nabannog kan’ a naglaba. Isu ti nakaigapuan ti panaggurigor ni Balong, isu pay ti adda ganasna a maturog, innga-yemngemko. Ngem diak lattan impadpadlaw ti suronko.
Bimmaaw ni Balong iti panagriknak idi agnadnad ti ling-etna. Nagawid metten ni Nanang. Nagbati ni Anti. Nagyuplag iti salas. May-maysa ngamin ti kuarto ti balay.
Maikadua pay laeng ita nga aggurigor ni Balong. Damo idi agmakatawenna pay laeng. Impayegpegna idi ti gurigorna. Napalaus a danagmi ta rabii idi mangrugi nga aggurigor. Nagsayaatan pay laeng met a nagmalem. Ngem idi ketdin agalas-otson isu metten ti panagpamniitna. No mano a lasona ti naitunok nga inala-bomi kenkuana. Nagpatnag a dikami nakaturog ken ni baket. Agbaaw-agbara ni Balong. Ti ket puyatmi a nangbantay kenkuana! Denguen sa metten, Apo, nakunak pay idi malagipko a maysa a seniales ti dengue ti gurigor. Bininsirko no adda aglabbalabbasit iti bagbagi ni Balong. Napayamanak ta awan.
Di latta nagbaaw ni Balong iti kabigatanna. Kapilitan nga intaraymi idi iti ospital ta madanagankami ngaminen. Ti laeng konsuelomi, ammo latta ni Balong ti aggaratigit uray kasano a barana. Kasla ketdin awan marikriknana.
Iti ospital, anian a suronko iti nakatoka a doktor. “Ney, Domingo ita ket,” kinunana. “Awan ti out-patient,” inkitana kadakami.
Ngannganik la sungbatan. Ngem nagulimekak lattan ta innalan ti nars ti temperatura ni Balong.
“’Ton maminsan, ammoyonton, a,” kinuna manen ti doktor idi resetaannan ti anakmi. Nagtung-edak lattan. Ngem agkubkubbuar iti unegko. Apay, ammo ngarud no out-patient ti pasiente no di ipakita kenka, inngayemngemko. Agpupungtotak idi makaawidkami.
“Baybay-amon,” kinuna ni baket. “Ti napateg, kinitana ni Balong.”
“Ngem nakaro met unay,” inngarietko. “Gapu ta doktoren, kasta lattan ti panagsasaona. No saan nga ipakita ‘ta ubing, ammo ngarud no out-patient wenno saan?”
Pagsayaatanna, simmayaat met laeng ni Balong kalpasan ti maysa aldaw a panagtomarna iti naireseta kenkuana. Ngem ti ketdin ngina dagiti agas! Inrantan sa met ti doktor a dagiti nangina nga agas ti inresetana, kinunkunak!
Manipud idin, agingga’t mabalin, dimi kayaten nga agsakit ni Balong. Narigat ti agaywan iti masakit. Kasla malpay amin a bagi a makakita iti ubing a masakit.
Ngem adtoy manen ni Balong nga aggurigor – a patiek a basol ni baket. Pinainomnanto met iti nalamiis!
Bimmara manen ni Balong. Naibusen ti ilablabok kenkuana a lasona. Riniingko ni baket.
“Apay?” linidlidna dagiti matana.
Imbagak a nabara manen ti anakmi.
“Tapalam kadagita bulbulong.”
Innalak ti uggot ti saba. Nangisangpet itay ni Anti kadagiti bulong ti atsuwete ken uggot ti saba. Dagitoy met laeng ti itaptapalda iti barukong, muging ken bukotko idi no aggurigorak. Denggen met ti bagik. Mabilbilang iti maysa a dakulapko ti pannakaipadoktorko gapu laeng iti gurigor.
Nangpirgisak iti intapalko iti bagi ni Balong. Inikkak pay iti mugingna. Nagling-et manen iti kasta unay. Aguanta punas ti inaramidko. Nagbaaw kalpasanna.
Inridepko. Alas tresen iti parbangon idi makapuotak. Agbara manen ni Balong. Madanaganakon. Apay a di met laengen agsardeng ti panagbarana? Naibusen ti uggot ti saba.
Insarunok ti bulong ti atsuwete nga intapal ken ni Balong.
“Basolmo,” inridisko ken ni baket idi makapuot.
“Nagayatak, ‘ya, ngarud,” inkalinteganna.
“Dikanto met maisursuro ita! No ania ti maal-alam ngamin iti pangin-inommo iti sopdrink. Nagadu a kalamansi nga aramidem a lemonada. Wenno nagpasukdalka iti kalog, ‘ya!”
“Husto kadin, ‘ya, Lakay. Dinakon pabasolen. Ikarik, saanton a maulit.”
“Talaga a dinto maulit!” mamedmedmedan ti pung-totko.
Nagling-et manen ni Balong. Inagawaak a pinunasan. Nagbaaw. Diak napuotan a nairidepko manen.
NAKALUTON ni baket idi malukagak.
“Umayka manganen,” siisem a nagkuna. Addan ni Balong iti cribna. Kasta unay ti panagay-ayamna.
“Mustakan, Balong?” kinusok ti buok ni Balong. Dinapadapko ti mugingna. Awanen ti gurigorna.
“Pa-pa, Pa-pa,” kimmarayo. Inubbak nga inlili.
“Binannogmo ni Papa, a, Balong,” kinunak a kasta unay ti panangbisongko kenkuana.
“Mangankan ket, ne, maladawkan iti eskuela,” kinuna ni baket.
Miningmingak. “Sorry, Baket, ha,” binisitok.
“’Toy ketdin ‘ta ubing,” nagsam-it man ti isem ni baket.
(Gibusna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn war_Latn ilo_Latn sun_Latn